Komisjoni 2006. aasta detsembri teatises järeldati, et ENP usaldusväärsust ja mõju on vaja tugevdada. Naabritele tuleks teha atraktiivsem ELi pakkumine reformipoliitika toetamiseks. Eelkõige tuleks see saavutada, taotledes uue põlvkonna "põhjalikke ja laiaulatuslikke vabakaubanduslepinguid" ja see oleks kooskõlas "pikaajalise visiooniga majandusühenduse loomisest ELi ja naabruspoliitika partnerite vahel". Komisjon tegi samuti ettepaneku viisade väljastamise lihtsustamiseks, inimestevaheliste kontaktide lisamiseks ja ELi suuremaks kaasatuseks naabruskonna konfliktide lahendamisel. Tuleks edendada piirkondlikku koostööd, sh Musta mere piirkonnas, ning komisjon nõudis naabruspoliitika mitmepoolse mõõtme arendamise otstarbekuse uurimist. Samuti tegi komisjon ettepaneku juhtimisrahastu loomiseks, mille kaudu saaks igal aastal anda lisavahendeid riigile või riikidele, mis on haldusreformidega kõige edukamad olnud, ja naabruspoliitika investeerimisfondi loomiseks, mille kaudu laenataks raha rahvusvahelistelt finantsasutustelt. Rahastu ja fond loodi järgmisel aastal. 2007. aasta detsembri järelteatises märgiti edu mõnes eelnevalt käsitletud valdkonnas ning tehti selgitavaid märkusi mitmes temaatilises ja operatiivses küsimuses.